Virallinen lehti nro C 096 , 08/04/1999 s. 0139



KIRJALLINEN KYSYMYS E-2717/98 esittäjä(t): Leonie van Bladel (UPE) neuvostolle (1. syyskuuta 1998) Aihe: Egyptin kanssa käytävien Euro-Välimeri-sopimusta koskevien neuvottelujen keskeytyminen 1. Onko neuvoston puheenjohtaja tietoinen, että komissio ei voi sille annettujen valtuuksien rajoissa edetä pidemmälle Egyptin kanssa käytävissä Euro-Välimeri-sopimusta koskevissa neuvotteluissa? 2. Onko neuvostollakin se käsitys Egyptin kanssa tehtävän sopimuksen suhteen, että valtiolla, joka on ensimmäisenä tehnyt rauhansopimuksen Israelin kanssa, on suuri merkitys Lähi-Idän rauhanprosessin edistämisessä? 3. Onko neuvosto tietoinen, että nyt kun valmistaudutaan toden teolla käymään neuvotteluja Keski- ja Itä-Euroopan valtioiden kanssa, myös Välimeren alueen maiden kanssa käytävien neuvottelujen on jatkuttava rinnakkaista tahtia, jotta ulkopolitiikassa säilyisi tasapaino? 4. Onko neuvosto valmis laajentamaan komissiolle annettuja valtuuksia, jotta Egyptin kanssa käytävät neuvottelut voitaisiin vielä tämän vuoden aikana saada päätökseen ja jotta Euroopan parlamentti voisi antaa sopimukselle hyväksyntänsä ennen Euroopan parlamentin jäsenten toimikauden päättymistä toukokuussa 1999? Vastaus (9. marraskuuta 1998) 1. Euroopan unioni muistutti kesäkuussa 1994 kokoontuneessa Korfun Eurooppa-neuvostossa valmiudestaan tiivistää edelleen läheisiä yhteyksiään Välimeren kumppaneihinsa ja ilmoitti toivovansa, että yhteistyösuhteita Mashrek-maiden kanssa kehitetään ottaen huomioon kunkin maan erityistilanne. Tältä osin neuvostossa pidetään jatkuvasti mielessä Egyptin asema Lähi-idän rauhanprosessissa. 2. Neuvosto antoi 19. joulukuuta 1994 komissiolle valtuutuksen neuvotella Euro-Välimeri-sopimus Egyptin kanssa. Sen jälkeen on pidetty useita neuvotteluistuntoja. Neuvosto seuraa jatkuvasti kyseisten neuvottelujen edistymistä. Se on pannut merkille, että selvitettävänä on vielä eräitä ongelmia pääasiallisesti maatalouden alalla, mutta myös ongelmia, jotka liittyvät ihmisoikeuksien kunnioittamista koskevaan perinteiseen lausekkeeseen ja laittomien maahanmuuttajien takaisinottoa koskevaan lausekkeeseen. Neuvosto muistuttaa, että tuloksiin pääseminen neuvotteluissa edellyttää joustavuutta molemmilta osapuolilta eikä ainoastaan Euroopan unionin puolelta. Neuvosto kehottaa komissiota toimimaan Euroopan unionin tavoitteiden saavuttamiseksi pikaisesti. On joka tapauksessa Egyptin kanssa tehtävän Euro-Välimeri-sopimuksen neuvottelijana toimivan komission tehtävä antaa neuvostolle ehdotuksia sille annetun neuvotteluvaltuutuksen mukauttamisesta, jos se ei katso voivansa saattaa neuvotteluja päätökseen sille annetun valtuutuksen pohjalta. Neuvosto ei ole toistaiseksi saanut tällaista ehdotusta. 3. Aiemmin 12.-13. joulukuuta 1997 kokoontunut Luxemburgin Eurooppa-neuvosto aloitti laajentumisprosessin, joka koskee kymmentä Keski- ja Itä-Euroopan hakijamaata sekä Kyprosta. Niiden Välimeren maiden osalta, jotka eivät kuulu laajentumisprosessin piiriin, Korfun, Essenin ja Cannesin Eurooppa-neuvostojen päätelmät suhteiden vahvistamisesta kyseisten maiden kanssa ovat edelleen ajankohtaiset. Aiemmin 15. ja 16. kesäkuuta 1998 kokoontuneessa Cardiffin Eurooppa-neuvostossa korostettiin Euro-Välimeri-kumppanuuden merkitystä ja katsottiin, että Palermon ministerikokouksessa vahvistettiin kyseisen suhteen elinvoimaisuus.